הרשות השנייה על "סטנד-אפ תל-אביב–ניו-יורק": "קשת החליטה לשדר תוכנית בעלת פרסומת אגב אסורה בוטה, ובכך לפעול באופן ישיר בניגוד לכללים" 
ביום שלישי, ה-6.10.09, שודרה בשידורי קשת בערוץ 2 התוכנית "סטנד-אפ תל-אביב–ניו-יורק", "ספיישל קומי טרנס-אטלנטי" שהיה למעשה פרסומת ארוכה לשירות אינטרנט של חברת בזק, במסווה של תוכנית בידור. מהרשות השנייה נמסר אז ל"עין השביעית" כי הנושא ייבדק. כעת נמסר מהרשות השנייה כי בבדיקה שנערכה נמצא שבתוכנית נכלל "תוכן שיווקי בוטה לחברת בזק ולטכנולוגיית ה-NGN", ועל כן הוחלט על הטלת סנקציה של נטילת זמן פרסום מהזכיין. עוד נמסר מהרשות: "אנו מצירים כי קשת החליטה לשדר תוכנית בעלת פרסומת אגב אסורה בוטה, ובכך לפעול באופן ישיר בניגוד לכללים. שידור תוכניות כמו זו למעשה מונעות מהצופים צפייה בתוכן נקי מהשפעות של גורמים מסחריים".